പാകിസ്താന് പണിയായി പനി രണ്ടു സൂപ്പര് താരങ്ങള് ഇന്ന് ഓസ്ട്രേലിയ്ക്കെതിരേ കളിച്ചേക്കില്ല ട്വന്റി 20 ക്രിക്കറ്റ് ലോകകപ്പിന്റെ രണ്ടാം സെമിഫൈനലില് ഇന്ന് ഓസ്ട്രേലിയയെ നേരിടാനൊരുങ്ങുന്ന പാകിസ്താന് മത്സരത്തിനു മുമ്ബേ കനത്ത തിരിച്ചടി. ടീമില് മികച്ച ഫോമിലുള്ള രണ്ടു സൂപ്പര് താരങ്ങള്ക്ക് ഇന്നത്തെ മത്സരത്തില് കളിച്ചേക്കില്ല. ഓപ്പണര് മുഹമ്മദ് റിസ്വാനും ഓള്റൗണ്ടര് ഷോയബ് മാലിക്കുമാണ് ഇന്ന് ആദ്യ ഇലവനില് ഉണ്ടാകുമോയെന്നു സംശയിക്കപ്പെടുന്ന താരങ്ങള്. കടുത്ത പനി മൂലം ഇരുവരും ഇന്നലെ പരിശീലന സെഷനുകളില് നിന്നു പൂര്ണമായും വിട്ടുനിന്നിരുന്നു. കഴിഞ്ഞ മത്സരങ്ങളില് പാക് ജയത്തിനു നിര്ണായക പങ്കുവഹിച്ച താരങ്ങളാണ് ഇരുവരും. രണ്ടു പേരെയും ഇന്നലെ വൈകിട്ട് കോവിഡ് പരിശോധനയ്ക്കു വിധേരാക്കിയിരുന്നു. നെഗറ്റീവ് ആണെന്നൃ കണ്ടെത്തിയ ഇവരോട് പരിശീലനത്തിനിറങ്ങാതെ പൂര്ണമായും വിശ്രമിക്കാനാണ് ഡോക്ടര്മാര് ആവശ്യപ്പെട്ടത്. ഇന്ന് ഉച്ചയ്ക്കു ശേഷം നടക്കുന്ന മെഡിക്കല് പരിശോധനയ്ക്കു ശേഷം മാത്രമേ ഇരുവരും കളിക്കുന്ന കാര്യത്തില് തീരുമാനമാകൂ. സൂപ്പര് 12ലെ അവസാന മത്സരത്തില് സ്കോട്ട്ലന്ഡിനെതിരെ 18 പന്തില് 50 റണ്സെടുത്ത മാലിക് തകര്പ്പന് ഫോമിലാണ്. നായകന് ബാബര് അസമിനൊപ്പം ടൂര്ണമെന്റിലുടനീളം ടീമിന് മികച്ച തുടക്കം സമ്മാനിച്ച താരമാണ് റിസ്വാന്. ഇന്ത്യയ്ക്കും ന്യൂസിലന്ഡിനുമെതിരേ റിസ്വാന്റെ പ്രകടനം ഏറെ കൈയടി നേടിയിരുന്നു. ഇവര് കളിച്ചില്ലെങ്കില് സര്ഫ്രാസ് അഹമ്മദും, ഹൈദര് അലിയും പകരക്കാരായി ടീമില് ഇടംപിടിക്കും.